Nøgleord

Sammendrag



Nøgleord

1. Den Europæiske Union – institutioner – offentlighedens ret til aktindsigt – forordning nr. 1049/2001 – undtagelser til retten til aktindsigt – rækkevidde – anvendelse på sagsakter vedrørende fusionskontrolprocedurer – udveksling af dokumenter mellem Kommissionen og de anmeldende parter eller tredjeparter

(Art. 15 TEUF; Europa-Parlamentets og Rådets forordning nr. 1049/2001, art. 4, stk. 2; Rådets forordning nr. 4064/89 og nr. 139/2004)

2. Den Europæiske Union – institutioner – offentlighedens ret til aktindsigt – forordning nr. 1049/2001 – undtagelser fra princippet om aktindsigt – afvisning på grundlag af flere undtagelser – lovlig

(Europa-Parlamentets og Rådets forordning nr. 1049/2001, art. 4)

3. Den Europæiske Union – institutioner – offentlighedens ret til aktindsigt – forordning nr. 1049/2001 – undtagelser til retten til aktindsigt – beskyttelse af beslutningsprocessen – Kommissionens interne dokumenter vedrørende en fusionskontrolprocedure – begæring om aktindsigt afgivet under den retslige procedure angående afgørelse om at afslutte den omhandlede fusionskontrolprocedure – afslagets lovlighed

(Art. 15 TEUF; Europa-Parlamentets og Rådets forordning nr. 1049/2001, art. 4, stk. 3)

4. Den Europæiske Union – institutioner – offentlighedens ret til aktindsigt – forordning nr. 1049/2001 – undtagelser til retten til aktindsigt – beskyttelsen af retslige procedurer – Kommissionens interne dokumenter vedrørende en fusionskontrolprocedure – begæring om aktindsigt afgivet af en af parterne i den retslige procedure angående afgørelse om at afslutte den omhandlede fusionskontrolprocedure – afslagets lovlighed

(Art. 15 TEUF; Europa-Parlamentets og Rådets forordning nr. 1049/2001, art. 4, stk. 2)

Sammendrag

1. Selv om forordning nr. 1049/2001 om aktindsigt i Europa-Parlamentets, Rådets og Kommissionens dokumenter har til formål at give offentligheden den størst mulige aktindsigt i institutionernes dokumenter, er denne ret imidlertid, henset til den undtagelsesordning, der er fastsat i forordningens artikel 4, underlagt visse begrænsninger af hensyn til offentlige eller private interesser.

For at begrunde et afslag på aktindsigt i et dokument er det i princippet ikke tilstrækkeligt, at dette dokument henhører under en af de handlinger eller interesser, såsom beskyttelsen af formålet med undersøgelserne, der er nævnt i artikel 4, stk. 2, i forordning nr. 1049/2001, idet den pågældende institution ligeledes skal forklare, hvorledes adgangen til dette dokument konkret og faktisk kan være til skade for den interesse, som er beskyttet ved en undtagelse i denne artikel. Den pågældende institution kan dog basere sin beslutning herom på generelle formodninger, der gælder for visse kategorier af dokumenter, da sådanne generelle betragtninger må antages også at have gyldighed for begæringer om aktindsigt i dokumenter af tilsvarende karakter.

Sådanne generelle formodninger kan i relation til fusionskontrolprocedurer anvendes som følge af den omstændighed, at de retsforskrifter, der regulerer denne procedure, navnlig forordning nr. 4064/89 og forordning nr. 139/2004 om kontrol med fusioner og virksomhedsovertagelser, ligeledes fastsætter strenge regler for behandlingen af de oplysninger, der indhentes eller nedfældes inden for rammerne af en sådan procedure. Retten til aktindsigt i sagsakter inden for rammerne af en fusionskontrolprocedure, som fastsat i retsforskrifterne, og retten til aktindsigt i henhold til forordning nr. 1049/2001 adskiller sig ganske vist i juridisk forstand, men ud fra et funktionelt synspunkt leder de ikke desto mindre frem til sammenlignelige situationer, for så vidt som der er givet aktindsigt, idet adgangen til aktindsigt gør det muligt for de interesserede parter at få de bemærkninger og de dokumenter, som er indgivet til Kommissionen.

Dermed ville en almindelig adgang støttet på forordning nr. 1049/2001 til de dokumenter, der inden for rammerne af en sådan procedure er udvekslet mellem Kommissionen og de anmeldende parter eller tredjemænd, kunne bringe den ligevægt, som unionslovgiver har haft til hensigt at tilvejebringe i fusionsforordningen mellem forpligtelsen for de berørte virksomheder til at fremlægge eventuelt følsomme forretningsmæssige oplysninger for Kommissionen med henblik på at give denne mulighed for at vurdere, om den planlagte fusion er forenelig med fællesmarkedet, på denne side, og den garanti for forstærket beskyttelse, der i kraft af tavshedspligten i relation til forretningshemmeligheder er forbundet med de oplysninger, der således tilstilles Kommissionen, på den anden side, i fare.

Hvis andre personer end dem, der i medfør af retsforskrifterne vedrørende fusionskontrol er tillagt adgang til sagsakterne, eller end personer, der kan anses for at være deltagende parter, men som ikke har benyttet sig af deres ret til at få adgang til oplysningerne, eller som har fået afslag herpå, var i stand til at få adgang til dokumenterne med støtte i forordning nr. 1049/2001, ville den ordning, der er indført ved disse retsforskrifter, blive bragt i fare.

En sådan generel formodning, der skal begrunde et afslag på aktindsigt i disse dokumenter, gælder, uanset om begæringen om aktindsigt vedrører en kontrolprocedure, der allerede er afsluttet, eller en igangværende procedure.

Denne generelle formodning udelukker imidlertid ikke muligheden for at godtgøre, at et givent dokument, der er begæret aktindsigt i, ikke er omfattet af denne formodning, eller at der er en mere tungtvejende offentlig interesse i udbredelsen af dokumentet, jf. artikel 4, stk. 2, i forordning nr. 1049/2001.

(jf. præmis 111, 116, 118, 120-122, 124 og 126)

2. Jf. afgørelsens tekst.

(jf. præmis 113 og 114)

3. Undtagelsen om beskyttelse af Kommissionens beslutningsproces i artikel 4, stk. 3, i forordning nr. 1049/2001 om aktindsigt i Europa-Parlamentets, Rådets og Kommissionens dokumenter begrunder et afslag på aktindsigt i Kommissionens interne notater vedrørende en fusionskontrolprocedure, såsom juridiske notater og udtalelser. Denne institution kunne således afhængigt af udfaldet af retssagen vedrørende afgørelsen om afslutning heraf se sig foranlediget til at genoptage undersøgelserne med henblik på eventuelt at træffe en ny beslutning vedrørende den omhandlede fusion, og en forpligtelse, som den pågældende institution under sagen blev pålagt til at udbrede nævnte interne notater, ville derfor være til alvorlig skade for institutionens beslutningsproces.

(jf. præmis 127 og 130)

4. Jf. afgørelsens tekst.

(jf. præmis 132)